
    Forord
   

   
    Mange studenter og lærere har brukt
    
     
      Norsk for fagskolen
     
    
    siden boka kom ut
    
    
    
    
    første gang i 2011 og deretter i ny utgave i 2014. Tilbakemeldingene på boka har vært gode, og det er vi veldig glade for. Det har vært etterlyst flere faglige emner, mer om en del skriftlige sjangrer og flere oppgaver. I den tredje utgaven av boka som du nå holder i hånda, har vi prøvd å imøtekomme disse ønskene.
   

   
    Med den nye
    
     
      Norsk for fagskolen
     
    
    håper vi å kunne gi studentene et godt verktøy for å utvikle sine ferdigheter i muntlig, skriftlig og digital kommunikasjon. Boka preges fortsatt av en praktisk og konkret til­nærming til emnene i læreplanen, og den gir også konkrete og praktiske råd for en god og effektiv kommunikasjon i arbeidslivet.
   

   
    Takk til alle lærerne som har bidratt med verdifulle faglige tilbakemeldinger og kommentarer. Vi vil også takke redaktør May Helene Solberg for solid og trygg oppfølging.
   

   
    Vi håper den nye
    
     
      Norsk for fagskolen
     
    
    har blitt ei bok som studenter og lærere ikke vil unnvære.
   

   
   

   
    Ålesund og Larvik, april 2020
   

   
    Arve Hoel og Marion Federl

     Noen andre nyttige skriveregler
    
    
     
      Orddeling
     
    

    
     
      Stor forbokstav
     
    

    
     
      Å eller og?
     
    

    
     
      
       Oppgaver
      
     
    

   

  

  
   
    Bildekilder
   
  

  
   
    Litteratur
   
  

  
   
    Stikkord
   
  

 
  
   
    Innledning
   

   
    I vårt moderne samfunn er vi avhengig av språket som kommunikasjonsmiddel, både muntlig og skriftlig. Vi trenger en mengde kunnskaper og ferdigheter for å kunne gjennomføre våre arbeidsoppgaver og for å kunne fungere på en arbeidsplass sammen med andre. Denne læreboka gir deg grunnlaget du trenger for å kunne kommunisere som fagtekniker eller ingeniør, skipsfører eller maskinist.
   

   
    Den muntlige kommunikasjonen
    
    
    er toveis – samtalepartnerne veksler mellom å snakke og lytte, sende og ta imot. Uklare meldinger kan presiseres gjennom spørsmål og tilleggssvar. Talespråket
    
    
    tilbyr oss også langt flere virkemidler enn skriftspråket, siden vi kan bruke toneleie, stemmestyrke og hele kroppsspråket
    
    
    vårt som ekstra hjelpemidler.
   

   
    Den skriftlige kommunikasjonen
    
    
    er henvist til meldingen slik den står på papiret. Skriftspråket
    
    
    krever derfor mer klarhet og nøyaktighet enn talespråket. Dersom språket ditt skal fungere godt som kommunikasjonsmiddel i jobben din, er det en forutsetning at du uttrykker deg slik at andre forstår hva du mener. Dette stiller svært høye krav til din evne til å finne de rette ordene.

    I arbeidslivet skal du stå for en faglig kompetanse, du skal utvikle ny kunnskap, og du er med på å forvalte og skape store verdier. Men oppgaven er ikke fullført når du har løst problemet, utviklet produktet eller levert bestillingen. I etterkant skal du dokumentere, du skal beskrive, forklare og evaluere. Alt dette handler om kommunikasjon. Noe av denne kommunikasjonen skjer muntlig, men mesteparten av dokumentasjon
    
    
    og kommunikasjon i arbeidslivet skjer skriftlig.
   

   
    Gjennom å reflektere over språket vil du bli bedre til å ordlegge deg på en god og forståelig måte. I det moderne samfunn får ekspertene en stadig viktigere rolle, og det er ikke likegyldig hvordan du som fagperson uttrykker deg når du skal formidle informasjon. Overgangen mellom fagspråk og dagligspråk er ofte glidende, og det som er fagord den ene dagen,
    
    
    
    
    
    
    blir dagligord neste dag. Men kan du være sikker på at «folk flest» forstår fagordene du bruker? At «folk flest» forstår hva du formidler?
   

   
    Skriver du om vanskelige emner, må du noen ganger uttrykke deg vanskelig, og skriver du om et fagområde, må du gjerne bruke faguttrykk. Målet er likevel at du skal skrive enkelt og forståelig om det vanskelige så langt det er mulig. Innholdet blir ikke alltid lettere å forstå om du unngår vanskelige ord og kompliserte setninger, men til vanlig hjelper det å komme leseren i møte.
   

   
    Vårt viktigste budskap i denne boka er derfor: Ha alltid mottakerens
    
    
    behov og forutsetninger klart for deg – det er det beste utgangspunktet for å kommunisere godt og forståelig om faget ditt.

